**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.09.2019, ora 08.00 – 29.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.09.2019, ora 7.00**

**RÂURI**

**Debitele au fost în creştere** datorită propagării pe cursurile inferioare ale Someşului, Sucevei, Moldovei, Bistriţei şi cursul mijlociu şi inferior al Mureşului, relativ staţionare pe cele din bazinele Vişeu, Iza, Tur, Crasna, Barcău, Jiu, Argeş, Ialomiţa, Prut, Olt inferior şi pe cele din Dobrogea, iar pe celelalte râuri au fost în general în scădere.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele Begăi, Trotuşului, pe cursurile superioare ale Someşului, Timişului, Caraşului, Nerei şi mai mici (sub 30% din normalele lunare) pe râurile din bazinele hidrografice: Mara, Bistra, Jijia şi pe cursul superior şi mijlociu al Siretului şi pe unii afluenţi ai Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu).

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general în scădere** exceptând cursul inferior al Someşului şi cursurile mijlocii şi inferioare ale Mureşului şi Siretului unde vor fi în creştere prin propagare şi râurile din bazinele Bega, Timiş, Moraviţa, Bârzava, Caraş, Nera, Cerna, Jiu, Vedea, Argeş, Ialomita, Prut, Olt inferior şi cele din Dobrogea unde vor fi relativ staţionare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 28.09 – 29.09.2019 a fost staţionar, având valoarea de 2200 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) va fi în creştere (2300 m3/s).

În aval de Porţile de Fier, debitele vor fi în creștere pe sectorul Gruia – Bechet și în scădere pe sectorul Corabia – Tulcea.

**2.** **Situaţia meteorologică în intervalul 28.09.2019, ora 08.00 –29.09.2019, ora 06.00**

**În ţară,** vremea s-a încălzit față de ziua precedentă, devenind caldă pentru această dată în cea mai mare parte a țării. Cerul a fost variabil, cu înnorări temporar mai accentuate în vestul, nord-vestul, nordul și parțial în centrul teritoriului. Spre seară și noaptea a plouat slab în Maramureș, local în nordul Crișanei, Transilvaniei și Moldovei și izolat în Banat. Vântul a suflat slab și moderat, cu intensificări noaptea în zona montană înaltăm unde s-au depășit 70...80 km/h la rafală. Temperaturile maxime s-au încadrat între 19 grade la Miercurea Ciuc și 29 de grade la Zimnicea, iar la ora 06.00, valorile termice se situau între 8 grade la Târgu Logrești, Curtea de Argeș și Câmpulung și 19 grade la Sulina. În primele ore ale dimineții, local a fost ceață în Moldova și în estul Transilvaniei, iar noaptea izolat în Maramureș.

***Observații:*** *de ieri dimineață de la ora 06 au fost în vigoare 6 atenționări cod galben pentru fenomene meteorologice periculoase imediate, 3 emise de SRPV Bacău, 2 de SRPV Sibiu și 1 emisă de SRPV Cluj Napoca.*

**La Bucureşti,** vremea a fost frumoasă și caldă. Cerul a fost variabil, mai mult senin dimineața și noaptea, iar vântul a suflat slab până la moderat. Temperatura maximă a fost de 27 de grade la Filaret și Băneasa și 26 de grade la Afumați, iar la ora 06.00 se înregistrau 9 grade la Băneasa, 11 grade la Afumați și 13 grade la Filaret.

**3. Prognoza meteorologică în intervalul 29.09.2019, ora 08.00 –30.09.2019, ora 08.00**

**În ţară,** vremea va deveni caldă pentru sfârșitul lunii septembrie, chiar deosebit de caldă în sudul și sud-estul țării. Cerul va fi variabil, mai mult senin în cursul nopții, dar va avea înnorări temporare, ziua, în nordul teritoriului și la munte, unde izolat și trecător va ploua slab. Vântul va sufla slab și moderat, cu intensificări la munte, în special în zona înaltă. Temperaturile maxime se vor încadra în general între 20 și 30 de grade, iar cele minime vor fi cuprinse între 5...7 grade în depresiuni și 17...18 grade pe litoral. Pe arii restrânse, mai ales în zonele joase din Transilvania, va fi ceață.

**La Bucureşti**, vremea va deveni deosebit de caldă. Cerul va fi variabil, mai mult senin seara și noaptea, iar vântul va sufla slab și moderat. Temperatura maximă va fi de 28...29 de grade, iar cea minimă de 12...14 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**A.B.A. Dobrogea Litoral și A.P.M. Constanța** revin cu informații despre poluarea cu produs petrolier din data de 23.09.2019 din dana 76 a portului Constanța.

- cantitatea de 3,5 tone colectată în cadrul operaţiunilor de depoluare reprezintă amestec de apă cu produs petrolier, cu materiale absorbante solide şi alte materiale, din care s-a estimat cca 100 l produs petrolier colectat.

- se continuă lucrările de decopertare a conductei de canalizare în vederea identificării şi remedierii cauzei;

- zona va fi monitorizată de către inspectorii ABADL, în continuare, până la eliminarea sursei de poluare;

Se va reveni cu informații.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 26.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.09.2019 - 27.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**